
ДО

МИНИСТЕРСКИЯ СЪВЕТ

НА РЕПУБЛИКА БЪЛГАРИЯ
Д О К Л А Д

ОТ НАЙДЕН ТОДОРОВ – МИНИСТЪР НА КУЛТУРАТА
Относно: проект на Постановление на Министерския съвет за приемане на Устройствен правилник на Изпълнителна агенция „Национален филмов център“
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за приемане на Устройствен правилник на Изпълнителна агенция „Национален филмов център“ (ИАНФЦ/Агенцията).
След направен подробен анализ на действащия Устройствен правилник на ИА НФЦ се констатира, че съществуващата структура не е оптимизирана  и не може да обезпечи ефективно провеждане на всички предвидени със Закона за филмовата индустрия (ЗФИ) и Правилника за прилагане на Закона за филмовата индустрия (ППЗФИ) процедури по администриране на схеми за държавна помощ. 
Действащият устройствен правилник е приет с Постановление № 97 от 13.05.2004 г. на Министерския съвет, (Обн., ДВ, бр. 42 от 21.05.2004 г.), с последвали през годините множество изменения и допълнения, с оглед динамично променящата се уредба в областта на филмовата индустрия и държавните помощи. 

По-значителни промени в Устройствения правилник на ИА НФЦ са извършени през 2012 г. и през 2018 г., като през 2012 г. е отменена съществуващата до тогава структура, при която администрацията е била организирана в две дирекции от общата и специализираната администрация. С измененията от 2012 г. са отменени изцяло три членове от глава втора от правилника – чл. 11, чл. 12 и чл. 13, като по този начин към момента голяма част от разпоредбите на правилника, действали в периода 2004-2018 г. са отменени. Значителна част от правната уредба на правилника е отменена през 2018 г., когато глава трета „Консултативно-експертни органи“, включваща членове от 14 до 19 вкл., са отменени, поради приемането на изцяло нов акт по прилагане на Закона за филмовата индустрия – Правилник за прилагане на Закона за филмовата индустрия. Същевременно, въпреки отмяната на чл. 16 от правилника, през 2018 г., не са изрично отменени приложенията към чл. 16 – Приложения № 2, № 3 и № 4.

Вследствие на по-значими измененията и допълненията в Закона за филмовата индустрия в периода 2018-2021 г., (Обн. ДВ, бр. 98 от 2018 г. и Обн. ДВ бр. 18 от 02.03.2021 г.), за Агенцията са въведени нови дейности и функции, които не са намерили отражение в устройствения правилник.
С приемането на ППЗФИ през 2018 г. и последвалите  след това изменения и допълнения в него (Обн. - ДВ, бр. 67 от 2021 г.) се определят правилата, условията и сроковете на действие на схемите за държавна помощ за производство на филми и сериали, за възстановяване на разходи, за разпространение на филми, за фестивали, културни прояви и показ на филми, съобразно правилата и условията на:

· Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ, L 187/1 от 26 юни 2014 г.) и

· Регламент (ЕС) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis.

С посочените по-горе изменения и допълнения в закона и в правилника за прилагането му се въвеждат нови правила за съставяне и работа на консултативно-експертните органи, създадени към изпълнителния директор на ИАНФЦ (чл. 8, ал. 1 от ЗФИ) и към министъра на културата (Националният съвет за кино), като всички промени са свързани с експертно осигуряване на нови функции и дейности.

В част от съществуващите и във всички новосъздадени комисии се включват служители на ИА НФЦ, с определена професионална компетентност. Такива са Националните художествени комисии. Новосъздадените комисии са за оценка на проекти за фестивали и културни прояви, за възстановяване на разходи, за производство на сериали и  Приемателната комисия.  
При действащата нормативна уредба:

· служителите на Агенцията са били ангажирани с дейността, свързана с административно обслужване и подпомагане на работата на действащите комисии (Национални художествени комисии, Национална комисия по разпространение на филми, Национална комисия по категоризация, Национална техническа комисия). Същите дейности по техническо и експертно осигуряване ще продължат да се осъществяват, но при наличието на три изцяло нови комисии - Национална комисия за възстановяване на разходи, Приемателна комисия и Национална комисия за фестивали и културни прояви и при разделянето на Финансовата комисия на два отделни състава. Посоченото води до необходимост да се ангажират нови служители, които досега не са били включвани в съставите на комисиите и да бъдат съответно преразгледани и оптимизирани функциите на съответните звена в агенцията;
· един служител на Агенцията е бил ангажиран досега с участие във Финансовата комисия, която след промените в закона е разделена на два състава, с необходимо участие на 3-ма експерти от Агенцията за Първи състав и двама експерти от Агенцията за Втори състав;

· в Националната комисия за категоризация и в Националната комисия за разпространение се запазва представителят на Агенцията, но същевременно дейността на Националния съвет за кино също организационно трябва бъде обезпечена, което също е предпоставка за преразглеждане на съществуващите функции. 
Същевременно в началото на 2024 г. с § 9 от Преходните и заключителни разпоредби на Постановление № 242 на Министерския съвет от 4.07.2024 г. за изменение и допълнение на Устройствения правилник на Държавна агенция „Държавен резерв и военновременни запаси“, приет с Постановление № 13 на Министерския съвет от 2004 г. (Обн., ДВ, бр. 8 от 2004 г.; изм. и доп., бр. 55, 78 и 89 от 2005 г., бр. 40 и 48 от 2006 г., бр. 23 от 2007 г., бр. 43 и 53 от 2008 г., бр. 89 от 2009 г., бр. 3 и 58 от 2010 г., бр. 49 от 2012 г., бр. 16 от 2013 г., бр. 86 от 2014 г., бр. 25 от 2015 г., бр. 42 от 2016 г., бр. 54 и 101 от 2017 г., бр. 78 от 2018 г., бр. 101 от 2019 г. и бр. 74 от 2022 г.) беше увеличена щатната численост на Агенцията от 14 на 17 щатни бройки, чрез извършване на компенсирана промяна по реда на § 16, ал. 2 от Преходните и заключителни разпоредби към Закона за администрацията. 
Основанията за посоченото са свързани именно с въвеждането през 2021 г. на двете нови схеми за държавна помощ за възстановяване на разходи и за производство на сериали, както и във връзка с други промени, свързани с Националния съвет за кино, който се определя вече като експертно- консултативен орган към министъра на културата, както и други структурни промени, свързани с консултативните органи към изпълнителния директор.
Отделно от посоченото, при съществуващата структура, администрацията на Агенцията не отговаря на чл. 8, ал. 1 от Закона за администрацията, тъй като няма лице, което да осъществява функциите на главен секретар.
При настоящата щатна численост (17 щ. бр.), разделянето на администрацията в две отделни дирекции и включването на фигурата на главен секретар, предпоставя регламентирането на нови текстове на правилника, чрез обособяването им в отделни раздели на съответната глава, уреждаща структурата на агенцията.
С оглед променената щатна численост на персонала и с оглед необходимостта от оптимизиране на структурата на Агенцията, с проекта за устройствен правилник се предлага изцяло ново устройство и организация на дейността на администрацията на Агенцията. Администрацията е организирана в две дирекции, като са прецизирани функциите и отговорностите на всяка дирекция. Общата администрация се предвижда да изпълнява функции по техническото осигуряване на дейността на изпълнителният директор и на специализираната администрация и да осъществява дейности по административното обслужване на гражданите и юридическите лица и се предлага да бъде организирана в дирекция „Финансово-стопанска и административно-правна дейност”. Специализираната администрация подпомага изпълнителния директор при осъществяване на неговите правомощия и се предлага да бъде организирана в дирекция „Координация на филмовата индустрия“. Посочената структура ще осигури възможност за прецизиране на правомощията и за специализация и фокус на съответните експерти от всяка дирекция върху възложените им функции и отговорности, както и ще допринесе за по-ефективно провеждане на процедурите за държавно подпомагане на филмовата индустрия. Разписани са и функциите на главния секретар.
С приемането на акта се цели:

· осигуряване на необходимата експертна обезпеченост за администриране на схемите за държавна помощ, предвидени в Закона за филмовата индустрия;

· обезпечаване на ресурс за осъществяване на дейността на Агенцията в съответствие с измененията и допълненията на нормативната рамка, подобряване функционирането и дейността на ИА НФЦ;

· намаляване на административната тежест за участниците в процеса на държавно подпомагане, чрез оптимизиране на дейности и функции, осъществявани от специализираната администрация и обособяването им в отделни направления;

· възможност да се предоставя по максимално ефективен начин държавното подпомагане на филмовата индустрия, включително да бъдат подкрепени по-голям брой проекти;
· привеждане на структурата на администрацията в съответствие с изискванията на Закона за администрацията.
Избраният подход за приемане на изцяло нов правилник вместо изменения и допълнения в съществуващия правилник е обоснован от обема и характера на предлаганите изменения и допълнения, които, при отчитане на структурата на сегашния правилник, предпоставят изцяло нова структура на самия правилник. Ако се възприеме подход за изменение на сегашния правилник, правилникът, би станал труден за тълкуване и прилагане. С оглед наложителността на множество промени в сега действащата редакция на отделните членове от правилника и за избягване на описаните последици, по-целесъобразно е изготвянето на нов правилник с ясна и логически последователна структура.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието. Съгласно чл. 30б от Устройствения правилник на Министерския съвет и на неговата администрация, оценката на въздействие е съгласувана с дирекция „Модернизация на администрацията“.

В изпълнение на чл. 26, ал. 3 от Закона за нормативните актове, проектът е публикуван на интернет страницата на Министерството на културата и на Портала за обществени консултации за срок от 30 дни. 

Във връзка с чл. 28, ал. 2, т. 5 от Закона за нормативните актове няма актове на Европейския съюз, с които да е необходимо да бъде направена хармонизация на регламентираната материя, поради което не се налага да бъде изготвена справка за съответствие с европейското право.

Материалите са съгласувани по реда на чл. 32, ал. 1 от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР – ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното предлагам на основание чл. 8, ал. 2 от Устройствения правилник на Министерския съвет и на неговата администрация, Министерският съвет да разгледа и приеме предложения проект на постановление.

НАЙДЕН ТОДОРОВ
Министър на културата
К. Вельов, заместник-министър ………………
Т. Керанов, главен секретар ………………….
М. Иванова –Крикорян, ид директор на ДПНДПП ……………
Изг. М. Кацарова, гл. юрисконсулт ……………….

